DOI: 10.14457/tu.the.2017.159
title: การพยากรณ์ความต้องการใช้ปูนซีเมนต์ในประเทศไทย

description: งานศึกษาหัวข้อการพยากรณ์ปริมาณความต้องการใช้ปูนซีเมนต์ในประเทศไทย มีวัตถุประสงค์เพื่อศึกษาความสัมพันธ์ระหว่างปัจจัยเศรษฐกิจมหภาคและปัจจัยด้านประชากรและปริมาณความต้องการใช้ปูนซีเมนต์ในประเทศไทย รวมทั้งสร้างตัวแบบจำลองปริมาณความต้องการใช้ปูนซีเมนต์และตัวแบบจำลองอัตราการเปลี่ยนแปลงปริมาณความต้องการใช้ปูนซีเมนต์ เพื่อพยากรณ์ความต้องการใช้ปูนซีเมนต์ในประเทศไทยในระยะ 5 ปีข้างหน้า    ผู้วิจัยเลือกใช้เครื่องมือเชิงปริมาณ อันได้แก่ การวิเคราะห์ถดถอยแบบพหุคูณ (Multiple Linear Regression) ในการศึกษาความสัมพันธ์ระหว่างตัวแปรอิสระด้านเศรษฐกิจและประชากร กับตัวแปรตาม ได้แก่ ปริมาณความต้องการใช้ปูนซีเมนต์ในประเทศไทย และได้ทำ       การพัฒนาแบบจำลองผสมระหว่างตัวแบบถดถอยพหุคูณกับตัวแบบอนุกรมเวลา โดยใช้เทคนิค    การกำหนดน้ำหนักในรวมผลพยากรณ์โดยใช้ตัวแบบถดถอยแบบพหุคูณ เพื่อให้ผลพยากรณ์มีความผิดพลาดในการพยากรณ์ต่ำที่สุด     จากการศึกษาความสัมพันธ์ระหว่างปริมาณความต้องการใช้ปูนซีเมนต์ในประเทศไทยและปัจจัยเศรษฐกิจและประชากร ผู้วิจัยพบว่า ในช่วงปีค.ศ. 1999-2016 การก่อสร้างภาคเอกชน เป็นปัจจัยเศรษฐกิจมหภาคที่มีความสัมพันธ์เชิงบวกต่อปริมาณความต้องการใช้ปูนซีเมนต์ในประเทศมากที่สุด เมื่อนำมาสร้างตัวแบบจำลองถดถอยพหุคูณ จึงให้ค่าสัมประสิทธิ์ของการตัดสินใจ (R2) สูงถึงร้อยละ 90.1 และมีค่า RMSE ที่ 1,850 พันตัน ขณะที่ตัวแบบจำลองอนุกรมเวลา ให้ค่า R2 ที่ร้อยละ 93.9และมีค่า RMSE 1,408 พันตัน สำหรับตัวแบบจำลองผสมให้ค่า R2 ที่ร้อยละ 96.9 และมีค่า RMSE ที่ 1,029 พันตัน ซึ่งเป็นค่าความคลาดเคลื่อนที่ต่ำที่สุดเมื่อเทียบกับตัวแบบถดถอยและตัวแบบอนุกรมเวลาผู้วิจัยเลือกใช้แบบจำลองผสมในการพยากรณ์ปริมาณความต้องการใช้ปูนซีเมนต์ในประเทศไทย เนื่องจากค่า RMSE ที่อยู่ในระดับต่ำที่สุด และสามารถอธิบายเหตุปัจจัยของการเปลี่ยนแปลงความต้องการที่เกิดขึ้นได้ โดยผลการพยากรณ์จากตัวแบบจำลองแบบผสมชี้ว่า ปริมาณความต้องการใช้ปูนซีเมนต์ในประเทศไทย มีอัตราการเติบโตเฉลี่ยในอีก 5 ปีข้างหน้า ที่ร้อยละ 2.1 ต่อปี หรือเท่ากับ 36,754 พันตัน ในปี ค.ศ. 2021     สำหรับการพยากรณ์อัตราการเปลี่ยนแปลงปริมาณความต้องการใช้ปูนซีเมนต์ ผู้วิจัยพบว่า ในช่วงปี 1991-2016 อัตราการเปลี่ยนแปลงการก่อสร้างรวมและอัตราการเปลี่ยนแปลงจำนวนพื้นที่ที่ได้อนุญาติก่อสร้าง เป็นปัจจัยเศรษฐกิจมหภาคที่มีความสัมพันธ์เชิงบวกต่ออัตราการเปลี่ยนแปลงปริมาณความต้องการใช้ปูนซีเมนต์ในประเทศมากที่สุด เมื่อนำมาสร้างตัวแบบจำลองถดถอยพหุคูณ ให้ค่า R2 ที่ร้อยละ 79.0 และมีค่า RMSE อยู่ที่ร้อยละ 3.93 ส่วนตัวแบบจำลองอนุกรมเวลา ให้ค่า R2 ที่ร้อยละ 59.4 และค่า RMSE ร้อยละ 6.01 ขณะที่ ตัวแบบจำลองผสมให้ค่า R2 ที่ร้อยละ 75.4 และมีค่า RMSE อยู่ที่ร้อยละ 3.58 ต่ำที่สุดเมื่อเทียบกับแบบจำลองถดถอยพหุคูณและแบบจำลองอนุกรมเวลา ARIMA ผู้จึงวิจัยเลือกใช้แบบจำลองผสมในการพยากรณ์อัตราการเปลี่ยนแปลงปริมาณความต้องการใช้ปูนซีเมนต์ในประเทศไทย ซึ่งบ่งชี้ว่าอัตราการเปลี่ยนแปลงปริมาณความต้องการใช้ปูนซีเมนต์ในประเทศไทย มีแนวโน้มเติบโตเฉลี่ยในอีก 5 ปีข้างหน้า ที่ร้อยละ 5.02 ต่อปี หรือเท่ากับ 44,189 พันตัน ในปี ค.ศ. 2021     อนึ่ง จากผลของแบบจำลองทั้ง 2 ปริมาณความต้องการใช้ปูนซีเมนต์ในประเทศไทยในปี ค.ศ. 2021 อยู่ในช่วง 36,754 - 44,189 พันตัน อย่างไรก็ตาม ผู้วิจัยได้ทำการเปรียบเทียบค่า RMSE ระหว่างแบบจำลองผสมเพื่อพยากรณ์อัตราการเปลี่ยนแปลงปริมาณความต้องการใช้ปูนซีเมนต์ในประเทศ และปริมาณความต้องการใช้ปูนซีเมนต์ในประเทศ ในช่วงปี 1999-2016 พบว่า แบบจำลองผสมเพื่อพยากรณ์อัตราการเปลี่ยนแปลงปริมาณความต้องการใช้ปูนซีเมนต์ในประเทศ ให้ค่า RMSE ที่ 877 พันตัน น้อยกว่าค่า RMSE ของตัวแบบจำลองแบบผสมของปริมาณความต้องการใช้ปูนซีเมนต์ในประเทศ ซึ่งให้ค่า RMSE ที่ 1,029 พันตัน